**Προκήρυξη Προγράμματος Μεταπτυχιακών Σπουδών**

**για το Ακαδημαϊκό έτος 2024-2025**

**«Επιδημιολογία - Μεθοδολογία έρευνας στις βιοϊατρικές επιστήμες,**

**την κλινική πράξη και τη δημόσια υγεία»**

Η Ιατρική Σχολή του Εθνικού και Καποδιστριακού Πανεπιστημίου Αθηνών (ΕΚΠΑ), οργανώνει και λειτουργεί από το ακαδημαϊκό έτος 2018-2019 Πρόγραμμα Μεταπτυχιακών Σπουδών (ΠΜΣ) το οποίο οδηγεί στην απόκτηση Διπλώματος Μεταπτυχιακών Σπουδών (ΔΜΣ) στην **«Επιδημιολογία-Μεθοδολογία Έρευνας στις βιοϊατρικές επιστήμες, την κλινική πράξη και τη δημόσια υγεία»**(ΦΕΚ 3647 /2018)**.** Τη διοίκηση του ΠΜΣ ασκεί η Ιατρική Σχολή του ΕΚΠΑ.

Η διάρκεια του ΠΜΣ για απόκτηση ΔΜΣ είναι **τρία (3) ακαδημαϊκά εξάμηνα, στα οποία περιλαμβάνεται και ο χρόνος εκπόνησης διπλωματικής εργασίας**. Στο άρθρο 6 του Κανονισμού του ΠΜΣ (ΦΕΚ 6334 B’ 2023 - διαθέσιμος στον ιστότοπο [www.dehems.med.uoa.gr/pms-epi](http://www.dehems.med.uoa.gr/pms-epi)) παρατίθεται ο κατάλογος των μαθημάτων με τις ώρες διδασκαλίας και τις πιστωτικές μονάδες (ECTS). Για την απόκτηση ΔΜΣ απαιτούνται συνολικά ενενήντα (90) ECTS.

Η διδασκαλία των μαθημάτων γίνεται κατεξοχήν διά ζώσης σε αμφιθέατρα και αίθουσες διδασκαλίας της Ιατρικής Σχολής του ΕΚΠΑ. Στο ακαδημαϊκό έτος 2024-2025 προβλέπεται η δυνατότητα εξ’ αποστάσεως παρακολούθησης, η οποία όμως δεν θα ξεπερνά το 35% των διδακτικών ωρών. Στο ανωτέρω ποσοστό δεν συμπεριλαμβάνεται η εξ΄ αποστάσεως παρακολούθηση που μπορεί να επιβάλουν ειδικές συνθήκες.

Στο πλαίσιο της έκθεσης των φοιτητών στη διεθνή εμπειρία και πράξη θα υπάρχει η δυνατότητα παρακολούθησης ορισμένων διαλέξεων Καθηγητών διακεκριμένων Πανεπιστημίων της αλλοδαπής τόσο δια ζώσης όσο και με μέσα εξ’ αποστάσεως εκπαίδευσης.

**ΚΑΤΗΓΟΡΙΕΣ ΚΑΙ ΑΡΙΘΜΟΣ ΕΙΣΑΚΤΕΩΝ**

Για την απόκτηση ΔΜΣ γίνονται δεκτοί, κατόπιν επιλογής, πτυχιούχοι Πανεπιστημίων των Σχολών/Τμημάτων Επιστημών Υγείας, Θετικών Επιστημών, Διατροφής, Φυσικής Αγωγής, Κοινωνιολογίας, Ψυχολογίας, Παιδαγωγικών Σπουδών, Οικονομικών Σπουδών και συναφών Τμημάτων της ημεδαπής ή Τμημάτων αναγνωρισμένων ομοταγών ιδρυμάτων της αλλοδαπής, πτυχιούχοι Τ.Ε.Ι. συναφούς γνωστικού αντικειμένου, καθώς και οι κάτοχοι μεταπτυχιακού τίτλου σπουδών συναφούς αντικειμένου.

Μερική φοίτηση προβλέπεται για εργαζόμενους μεταπτυχιακούς φοιτητές. Οι φοιτητές αυτής της κατηγορίας πρέπει αποδεδειγμένα να εργάζονται τουλάχιστον είκοσι (20) ώρες την εβδομάδα και να προσκομίσουν σχετική σύμβαση εργασίας ή βεβαίωση εργοδότη. Η συνολική διάρκεια μερικής φοίτησης δεν μπορεί να υπερβαίνει τα έξι (6) ακαδημαϊκά εξάμηνα.

Δικαίωμα υποβολής αίτησης για μερική φοίτηση έχουν:

α) οι φοιτητές που αποδεδειγμένα εργάζονται τουλάχιστον είκοσι (20) ώρες την εβδομάδα,

β) οι φοιτητές με αναπηρία και ειδικές εκπαιδευτικές ανάγκες,

γ) οι φοιτητές που είναι παράλληλα αθλητές και κατά τη διάρκεια των σπουδών τους ανήκουν σε αθλητικά σωματεία εγγεγραμμένα στο ηλεκτρονικό μητρώο αθλητικών σωματείων του άρθρου 142 του ν. 4714/2020 (Α’ 148), που τηρείται στη Γενική Γραμματεία Αθλητισμού (Γ.Γ.Α.) υπό τις ακόλουθες προϋποθέσεις:

i) για όσα έτη καταλαμβάνουν διάκριση 1ης έως και 8ης θέσης σε πανελλήνια πρωταθλήματα ατομικών αθλημάτων με συμμετοχή τουλάχιστον δώδεκα (12) αθλητών και οκτώ (8) σωματείων ή αγωνίζονται σε ομάδες των δύο (2) ανώτερων κατηγοριών σε ομαδικά αθλήματα ή συμμετέχουν ως μέλη εθνικών ομάδων σε πανευρωπαϊκά πρωταθλήματα, παγκόσμια πρωταθλήματα ή άλλες διεθνείς διοργανώσεις υπό την Ελληνική Ολυμπιακή Επιτροπή, ή

ii) συμμετέχουν έστω άπαξ, κατά τη διάρκεια της φοίτησής τους στο πρόγραμμα σπουδών για το οποίο αιτούνται την υπαγωγή τους σε καθεστώς μερικής φοίτησης, σε ολυμπιακούς, παραολυμπιακούς αγώνες και ολυμπιακούς αγώνες κωφών. Οι φοιτητές της παρούσας υποπερίπτωσης δύνανται να εγγράφονται ως φοιτητές μερικής φοίτησης, μετά από αίτησή τους που εγκρίνεται από την Κοσμητεία της Σχολής.

Ο μέγιστος αριθμός των μεταπτυχιακών φοιτητών (πλήρους και μερικής φοίτησης) που θα επιλεγούν και θα εγγραφούν κατά το ακαδημαϊκό έτος 2024-2025 στο ΠΜΣ για απόκτηση ΔΜΣ είναι τριάντα πέντε (35) φοιτητές.

Επιπλέον του αριθμού εισακτέων γίνεται δεκτό ένα (1) μέλος των κατηγοριών Ε.Ε.Π., Ε.ΔΙ.Π. και Ε.Τ.Ε.Π. κατ’ έτος, εφόσον το έργο που επιτελεί στο Ίδρυμα είναι συναφές με το γνωστικό αντικείμενο του ΠΜΣ

Οι εγγεγραμμένοι στο ΠΜΣ απολαμβάνουν όλων των ευεργετημάτων, τα οποία ορίζει η σχετική με τη φοιτητική ιδιότητα, νομοθεσία.

**ΔΙΔΑΚΤΡΑ**

Η παρακολούθηση του Προγράμματος για λήψη ΔΜΣ, συνεπάγεται καταβολή διδάκτρων από κάθε φοιτητή/τρια για τα λειτουργικά έξοδα, που ανέρχονται συνολικά σε 3.000,00 €. Τα δίδακτρα θα καταβάλλονται σε 3 ισόποσες δόσεις. Η καταβολή του τέλους γίνεται στην αρχή κάθε εξαμήνου.

**ΚΡΙΤΗΡΙΑ ΕΠΙΛΟΓΗΣ ΕΙΣΑΚΤΕΩΝ**

Η επιλογή των εισακτέων γίνεται σύμφωνα με το νόμο 4957/2022 και τις προβλέψεις του Κανονισμού του ΠΜΣ, (διαθέσιμος στον ιστότοπο [www.dehems.med.uoa.gr/pms-epi](http://www.dehems.med.uoa.gr/pms-epi)). Για την εισαγωγή στο ΠΜΣ θα συνεκτιμηθούν ο βαθμός του πτυχίου,  η επίδοση κατά τη συνέντευξη, η γνώση της αγγλικής γλώσσας, ο βαθμός σε προπτυχιακά μαθήματα συναφή με το αντικείμενο του ΠΜΣ, οι συστατικές επιστολές, οι δημοσιεύσεις, η ερευνητική δραστηριότητα και η συνάφεια του πτυχίου α΄ κύκλου σπουδών του υποψηφίου με το γνωστικό αντικείμενο του ΠΜΣ. Σε περίπτωση ισοβαθμίας, προκρίνονται στην αξιολόγηση η προφορική συνέντευξη, ο βαθμός πτυχίου και η γνώση της αγγλικής.

Με βάση τα ανωτέρω κριτήρια, η ΣΕ καταρτίζει τον πίνακα αξιολόγησης των υποψηφίων και τον καταθέτει προς έγκριση στη Συνέλευση της Ιατρικής Σχολής.

Σε περίπτωση μη εγγραφής ενός ή περισσοτέρων φοιτητών, θα κληθούν να εγγραφούν στο ΠΜΣ οι επιλαχόντες, με βάση τη σειρά κατάταξής τους στον εγκεκριμένο πίνακα αξιολόγησης.

**ΑΠΑΡΑΙΤΗΤΑ ΔΙΚΑΙΟΛΟΓΗΤΙΚΑ**

Οι ενδιαφερόμενοι καλούνται να υποβάλλουν ηλεκτρονικά τα ακόλουθα δικαιολογητικά στην Γραμματεία του ΠΜΣ (email:    [**mscepi**@med.uoa.gr](mailto:mscepi@med.uoa.gr)):

1. Αίτηση, η οποία επέχει θέση υπεύθυνης δήλωσης, που βρίσκεται στον ιστότοπο της Ιατρικής Σχολής Αθηνών (www.grammateia.med.uoa.gr) αλλά και στον ιστότοπο του ΠΜΣ ([www.dehems.med.uoa.gr/pms-epi](http://www.dehems.med.uoa.gr/pms-epi)). **Η αίτηση θα πρέπει να έχει βεβαιωθεί ψηφιακά από το govgr (Ψηφιακή βεβαίωση εγγράφου)**
2. Αντίγραφο πτυχίου ή βεβαίωση περάτωσης σπουδών

Επισημαίνεται ότι θα γίνονται αποδεκτές και αιτήσεις που θα συνοδεύονται από δήλωση του Ν. 1599/86\* (διαθέσιμη στον ιστότοπο της Ιατρικής Σχολής Αθηνών αλλά και του ΠΜΣ) στην οποία θα δηλώνεται ότι αναμένεται η επιτυχής ολοκλήρωση των προπτυχιακών σπουδών και θα αναφέρονται αναλυτικά τα μαθήματα που εκκρεμούν για την εξεταστική περίοδο του Σεπτεμβρίου καθώς και ο εκτιμώμενος βαθμός πτυχίου. Σε αυτή την περίπτωση και εφόσον ο/η υποψήφιος/α γίνει δεκτός/ή στο ΠΜΣ θα πρέπει να προσκομίσει τη βεβαίωση ολοκλήρωσης των σπουδών και το αντίγραφο πτυχίου.

1. Αναγνώριση ακαδημαϊκού τίτλου σπουδών της αλλοδαπής.

Βεβαίωση ισοτιμίας και αντιστοιχίας του πτυχίου από το ΔΟΑΤΑΠ για τους υποψηφίους που προέρχονται από Πανεπιστήμια του εξωτερικού ή εναλλακτικά πρωτοκολλημένη αίτηση προς το ΔΟΑΤΑΠ για αναγνώριση του πτυχίου από ίδρυμα της αλλοδαπής, συνοδευόμενη από υπεύθυνη δήλωση του υποψήφιου φοιτητή ότι γνωρίζει περί προβλεπόμενης διαγραφής του από το ΠΜΣ χωρίς επιστροφή των ήδη καταβεβλημένων τελών φοίτησης, στην περίπτωση που δεν προσκομίσει αναγνώριση του πτυχίου του από το ΔΟΑΤΑΠ μετά το πέρας της μέγιστης διάρκειας σπουδών στο ΠΜΣ και αφού εξαντληθούν όλα τα νόμιμα μέσα παράτασής της.

1. Πιστοποιητικό αναλυτικής βαθμολογίας προπτυχιακών σπουδών.
2. Αναλυτικό βιογραφικό σημείωμα που θα περιλαμβάνει στοιχεία από τις σπουδές, την ερευνητική ή επαγγελματική δραστηριότητα και τα ενδιαφέροντα του υποψηφίου.
3. Δύο συστατικές επιστολές. Οι συστατικές επιστολές να αποσταλούν απευθείας στη γραμματεία του ΠΜΣ ([mscepi@med.uoa.gr](mailto:mscepi@med.uoa.gr)) από τον υπογράφοντα και να πληρούν τα παρακάτω:

α) να είναι γραμμένες σε επιστολόχαρτο του ιδρύματος / υπηρεσίας του υπογράφοντα, β) να είναι υπογεγραμμένες ή σφραγισμένες γ) να απευθύνονται προς το ΠΜΣ «Επιδημιολογία - Μεθοδολογία Έρευνας στις Bιοϊατρικές Eπιστήμες, την Kλινική Πράξη και τη Δημόσια Υγεία» και δ) να αναγράφεται πρόσφατη ημερομηνία.

7. Πιστοποιητικό γλωσσομάθειας αγγλικής γλώσσας, κατώτατο επίπεδο Β2

8. Δημοσιεύσεις σε περιοδικά με κριτές (αν υπάρχουν).

9. Αποδεικτικά επαγγελματικής ή ερευνητικής δραστηριότητας (αν υπάρχουν).

10. Υπεύθυνη δήλωση\* του υποψήφιου φοιτητή ότι γνωρίζει περί της προβλεπόμενης διαγραφής του μετά το πέρας της μέγιστης διάρκειας φοίτησης, χωρίς επιστροφή των ήδη καταβεβλημένων τελών φοίτησης.

11. Φωτοτυπία δύο όψεων της αστυνομικής ταυτότητας

12. Πιστοποιητικό ελληνομάθειας για αλλοδαπούς υποψήφιους.

Ειδικά για τους φοιτητές μερικής φοίτησης απαιτούνται επίσης :

1. για μερική φοίτηση λόγω εργασίας: σύμβαση εργασίας ή βεβαίωση εργοδότη που πιστοποιεί εργασία τουλάχιστον είκοσι τεσσάρων (20) ωρών την εβδομάδα.
2. για μερική φοίτηση για άλλους λόγους: δικαιολογητικά κατά περίπτωση

**\*ΣΗΜΑΝΤΙΚΗ ΕΠΙΣΗΜΑΝΣΗ:** η υπεύθυνη δήλωση που στέλνεται ηλεκτρονικά θα πρέπει να φέρει βεβαίωση γνήσιου υπογραφής ή ηλεκτρονική υπογραφή ή να έχει συνταχθεί **μέσω της Ενιαίας Ψηφιακής Πύλης της Δημόσιας Διοίκησης** (govgr).

**ΥΠΟΒΟΛΗ ΑΙΤΗΣΗΣ**

Η υποβολή των αιτήσεων φοίτησης για το ακαδημαϊκό έτος 2024-2025 θα γίνεται **αποκλειστικά με ηλεκτρονική υποβολή** **μέσω email** στο: [mscepi@med.uoa.gr](mailto:mscepi@med.uoa.gr)

Παρακαλούμε τα ηλεκτρονικά αρχεία που θα υποβάλλετε να πληρούν τις παρακάτω προδιαγραφές:

• Το όνομα του κάθε αρχείου να ξεκινά με το Επώνυμό σας πχ. «Χαραλαμπόπουλος–Αίτηση φοίτησης»

• Το συνολικό μέγεθος των αρχείων που υποβάλλετε μέσω ενός email να μην ξεπερνά αυστηρά τα 10 MB. Σε περίπτωση που ξεπερνάνε τα ΜΒ, θα πρέπει να στείλετε τα αρχεία σε πολλαπλά emails, με ένδειξη στον τίτλο (email 1, email 2....).

**Η ηλεκτρονική υποβολή των αιτήσεων θα γίνεται από Πέμπτη 02 Μάϊου 2024 έως και Παρασκευή 31 Μάϊου 2024.**

**ΣΥΝΕΝΤΕΥΞΗ**

Οι υποψήφιοι θα ενημερωθούν για τον τόπο και την ώρα διεξαγωγής της συνέντευξης από τη Γραμματεία του ΠΜΣ.

Για περισσότερες πληροφορίες οι ενδιαφερόμενοι μπορούν να απευθύνονται καθημερινά από 12:00 π.μ. έως 14:00 μ.μ. στο **210 7462074** ή **210 7462109** ή αποστέλλοντας σχετικό email στη διεύθυνση [mscepi@med.uoa.gr](mailto:mscepi@med.uoa.gr).

**ΑΙΤΗΣΗ ΦΟΙΤΗΣΗΣ**

**Ακαδημαϊκό έτος 2024-2025**

Προς τη Γραμματεία του ΠΜΣ

«Επιδημιολογία - Μεθοδολογία Έρευνας

στις Bιοϊατρικές Eπιστήμες, την Kλινική Πράξη και τη Δημόσια Υγεία».

Ο/Η κάτωθι υπογεγραμμένος/η …………………… (όνοµα) ………………………… (επώνυµο) του………………….... (όνομα πατρός), κάτοικος ..…………………, οδός…………….………., αριθµ. ……, Τ.Κ. ……............ κάτοχος του ∆ελτίου Αστυν. Ταυτ. ή Διαβατηρίου µε αριθµό ……………………….. που εκδόθηκε την ……………. από το …………………, και µε ΑΦΜ ……………………………………. και ΑΜΚΑ ……………………………………, υποβάλλω αίτηση υποψηφιότητας για φοίτηση στο ΠΜΣ «Επιδημιολογία - Μεθοδολογία έρευνας στις Βιοϊατρικές Επιστήμες, την Κλινική Πράξη και τη Δημόσια Υγεία» της Ιατρικής Σχολής του Εθνικού και Καποδιστριακού Πανεπιστημίου Αθηνών (ΕΚΠΑ) το ακαδημαϊκό έτος 2024-2025 και βεβαιώνω τη γνησιότητα των συνημμένων δικαιολογητικών.

Ο Αιτών / Η Αιτούσα

Ημερομηνία Υπογραφή / / 2024

**ΣΤΟΙΧΕΙΑ ΕΠΙΚΟΙΝΩΝΙΑΣ**

Τηλέφωνο:

E-mail:

**ΠΑΡΑΚΟΛΟΥΘΗΣΗ ΜΑΘΗΜΑΤΩΝ**

**Σημειώστε με Χ την επιλογή σας :**

**ΠΛΗΡΗΣ**

Η χρονική διάρκεια φοίτησης στο ΠΜΣ που οδηγεί στη λήψη Διπλώματος Μεταπτυχιακών Σπουδών (ΔΜΣ) ορίζεται σε τρία (3) ακαδημαϊκά εξάμηνα, στα οποία περιλαμβάνεται και ο χρόνος εκπόνησης διπλωματικής εργασίας.

Ο ανώτατος επιτρεπόμενος χρόνος ολοκλήρωσης των σπουδών σε συνθήκες πλήρους φοίτησης, ορίζεται στα πέντε (5) ακαδημαϊκά εξάμηνα. Εφόσον κάποιος μεταπτυχιακός φοιτητής δεν δύναται να ολοκληρώσει την φοίτησή του εντός των τριών εξαμήνων για ιδιαίτερα σημαντικό λόγο, έχει την δυνατότητα με αιτιολογημένη αίτησή του προς τη ΣΕ και κατόπιν σχετικής γνωμοδότησης της ΣΕ και απόφασης της Συνέλευσης της Σχολής να λάβει παράταση 2 εξαμήνων στην φοίτησή του. Κατά την παράταση, ο μεταπτυχιακός φοιτητής δύναται να παρακολουθεί εκ νέου τα μαθήματα του ΠΜΣ εφόσον δοθεί σχετική άδεια από τη Συντονιστική Επιτροπή.

**MEΡΙΚΗ ΦΟΙΤΗΣΗ**

Δικαίωμα υποβολής αίτησης για μερική φοίτηση έχουν:

α) οι φοιτητές που αποδεδειγμένα εργάζονται τουλάχιστον είκοσι (20) ώρες την εβδομάδα, που οφείλουν να προσκομίσουν σχετική σύμβαση εργασίας ή βεβαίωση εργοδότη

β) οι φοιτητές με αναπηρία και ειδικές εκπαιδευτικές ανάγκες,

γ) οι φοιτητές που είναι παράλληλα αθλητές και κατά τη διάρκεια των σπουδών τους ανήκουν σε αθλητικά σωματεία εγγεγραμμένα στο ηλεκτρονικό μητρώο αθλητικών σωματείων του άρθρου 142 του ν. 4714/2020 (Α’ 148), που τηρείται στη Γενική Γραμματεία Αθλητισμού (Γ.Γ.Α.) υπό τις ακόλουθες προϋποθέσεις:

i) για όσα έτη καταλαμβάνουν διάκριση 1ης έως και 8ης θέσης σε πανελλήνια πρωταθλήματα ατομικών αθλημάτων με συμμετοχή τουλάχιστον δώδεκα (12) αθλητών και οκτώ (8) σωματείων ή αγωνίζονται σε ομάδες των δύο (2) ανώτερων κατηγοριών σε ομαδικά αθλήματα ή συμμετέχουν ως μέλη εθνικών ομάδων σε πανευρωπαϊκά πρωταθλήματα, παγκόσμια πρωταθλήματα ή άλλες διεθνείς διοργανώσεις υπό την Ελληνική Ολυμπιακή Επιτροπή, ή

ii) συμμετέχουν έστω άπαξ, κατά τη διάρκεια της φοίτησής τους στο πρόγραμμα σπουδών για το οποίο αιτούνται την υπαγωγή τους σε καθεστώς μερικής φοίτησης, σε ολυμπιακούς, παραολυμπιακούς αγώνες και ολυμπιακούς αγώνες κωφών. Οι φοιτητές της παρούσας υποπερίπτωσης δύνανται να εγγράφονται ως φοιτητές μερικής φοίτησης, μετά από αίτησή τους που εγκρίνεται από την Κοσμητεία της Σχολής.

Η διάρκεια της μερικής φοίτησης δεν υπερβαίνει το διπλάσιο της διάρκειας της κανονικής φοίτησης. Εφαρμόζεται και στην περίπτωση αυτή η ανώτατη διάρκεια φοίτησης.

Η διάρκεια μερικής φοίτησης δεν μπορεί να ξεπερνάει τα έξι (6) ακαδημαϊκά εξάμηνα.

**Σημειώστε με Χ τα δικαιολογητικά που υποβάλλετε με την αίτησή σας:**

|  |  |
| --- | --- |
| Αντίγραφο πτυχίου ή βεβαίωση περάτωσης σπουδών  ή δήλωση του Ν. 1599/86 ότι αναμένεται η επιτυχής ολοκλήρωση των προπτυχιακών σπουδών με εκτιμώμενο βαθμό πτυχίου |  |
| Βεβαίωση ισοτιμίας και αντιστοιχίας του πτυχίου από το ΔΟΑΤΑΠ ή πρωτοκολλημένη αίτηση προς το ΔΟΑΤΑΠ για αναγνώριση του πτυχίου από ίδρυμα της αλλοδαπής, συνοδευόμενη από υπεύθυνη δήλωση (βλ. δικαιολογητικά στην προκήρυξη) |  |
| Πιστοποιητικό αναλυτικής βαθμολογίας προπτυχιακών σπουδών |  |
| Αναλυτικό βιογραφικό σημείωμα |  |
| Δύο συστατικές επιστολές (βλ. προδιαγραφές στην προκήρυξη) |  |
| Πιστοποιητικό γλωσσομάθειας αγγλικής γλώσσας, κατώτατο επίπεδο Β2 |  |
| Δημοσιεύσεις σε περιοδικά με κριτές |  |
| Αποδεικτικά επαγγελματικής ή ερευνητικής δραστηριότητας |  |
| Υπεύθυνη δήλωση\* του υποψήφιου φοιτητή ότι γνωρίζει περί της προβλεπόμενης διαγραφής του μετά το πέρας της μέγιστης διάρκειας φοίτησης, χωρίς επιστροφή των ήδη καταβεβλημένων τελών φοίτησης |  |
| Φωτοτυπία δύο όψεων της αστυνομικής ταυτότητας |  |
| Πιστοποίηση γνώσης Ελληνικής γλώσσας για τους αλλοδαπούς υποψηφίους (βλ. δικαιολογητικά στην προκήρυξη) |  |
| Για μερική φοίτηση λόγω εργασίας: σύμβαση εργασίας ή βεβαίωση εργοδότη που πιστοποιεί εργασία τουλάχιστον είκοσι τεσσάρων (20) ωρών την εβδομάδα. |  |
| Για μερική φοίτηση για άλλους λόγους: δικαιολογητικά κατά περίπτωση |  |

\*ΣΗΜΑΝΤΙΚΗ ΕΠΙΣΗΜΑΝΣΗ: η υπεύθυνη δήλωση που στέλνεται ηλεκτρονικά θα πρέπει να φέρει βεβαίωση γνήσιου υπογραφής ή ηλεκτρονική υπογραφή ή να έχει συνταχθεί **μέσω της Ενιαίας Ψηφιακής Πύλης της Δημόσιας Διοίκησης** (govgr).